**Zigurds Pigits** (1923. gada 10. decembris Rīga - 1989. gada 27. februāris, Baldone) bija Latvijas pedagogs un šahists.

Biogrāfija
----------

Dzimis Rīgā, kur ieguvis vidējo izglītību. Kopš 1944. gada strādājis pedagoģiskā darbā - sākumā par skolotāju Daugmales skolā, tad par inspektoru Baldones rajona Izglītības nodaļā un vēstures skolotāju Baldones vidusskolā. 1969. gadā beidzis Latvijas Mākslas akadēmijas Mākslas vēstures nodaļu.
Paralēli darbam skolā daudz laika veltījis šaham. Jau 1938. gadā tika publicēta pirmā Pigita šaha kompozīcija. Vēlākajos gados ap 150 dažādas kompozīcijas ir publicētas dažādos preses izdevumos. Bijis viens no Latvijas vispusīgākajiem problēmistiem. Piecas reizes startējis PSRS individuālo šaha kompozīcijas čempionātu finālos, trīs reizes uzvarējis Latvijas šaha kompozīcijas čempionātos. 1957. gadā Latvijas problēmistu izlases sastāvā Pigits uzvarēja PSRS komandu šaha kompozīcijas čempionātā. 1959. gadā Starptautiskās šaha federācijas rīkotājā šaha kompozīcijas konkursā Pigits izcīna zelta medaļu pašmatu grupā.
Sākot ar 1949. gadu piedalījies arī klātienes šaha sacensībās. 1956. gadā kopā ar Latvijas izlasi (komandas sastāvā - M.Pasmans, I.Ždanovs, R.Skuja) tika izcīnīta 1. vieta kopvērtējumā PSRS lauku šahistu komandu čempionātā Rīgā. Latvijas šaha čempionātos Pigita panākumi bija pieticīgāki, tomēr divas reizes viņš iekļuva čempionātu finālos, bet 1953. gada čempionāta pusfinālā uzvarēja tā gada Latvijas un nākamo Pasaules šaha čempionu Mihailu Tālu. Daudz spēlējis Baldones šaha komandas sastāvā, kura 1950. un 1960. gados bija viena no spēcīgākajām Latvijā.
Bijis arī pazīstams kā korespondencšahists. Lielākais panākums - uzvara 11. Latvijas lauku korespondencšaha čempionātā 1985.-1986. gadā.
1960. gadā bijis Baldones šaha kluba dibinātājs un savu pedagoga talantu izmantojis jauno šahistu apmācībā. Bijis pirmais treneris nākamajam lielmeistaram Zigurdam Lankam un daudzkārtējai Latvijas čempionei Astrai Klovānei (Ērglei), kā arī daudziem citiem šahistiem.

Vietas Latvijas šaha čempionātos
--------------------------------

* 1953. gads - 14.-16. vieta.
* 1957. gads - 19.-20. vieta.

Piemiņas turnīri
----------------

2017. gada jūlija sākumā Baldones vidusskolā notika lielmeistara Zigurda Lankas organizētais Zigurda Pigita pirmais piemiņas turnīrs ātrajā šahā. 66 dalībnieku konkurencē tajā uzvaru izcīnīja FIDE meistars Matīss Mustaps. 2018. gadā jūnijā tika aizvadīts otrais Baldones novada šaha čempionāts ātrspēlē un ātrajā šahā, kas bija veltīts Zigurdam Pigitam. Abos turnīros uzvarēja lielmeistars Arturs Neikšāns. 2019. gada jūlijā notika trešais Baldones novada šaha čempionāts ātrspēlē un ātrajā šahā, kas pulcēja dalībniekus no piecām valstīm. 2020. gada jūlijā notika ceturtais Baldones novada šaha čempionāts ātrspēlē un ātrajā šahā, kas pulcēja 94 dalībniekus no trijām valstīm – Latvijas, Lietuvas un Francijas. 2021. gada jūlijā notika piektais Baldones novada šaha čempionāts ātrspēlē un ātrajā šahā, kas pulcēja 63 dalībniekus no četrām valstīm – Latvijas, Lietuvas, Francijas un Vācijas. 2023. gada 8. un 9. jūlijā notika sestais Baldones novada šaha čempionāts ātrspēlē un ātrajā šahā, kas pulcēja 87 dalībniekus no četrām valstīm – Latvijas, Lietuvas, Zviedrijas un Spānijas.

### Piemiņas turnīru uzvarētāji

* 2017. gads - Matīss Mustaps (ātrais šahs)
* 2018. gads - Arturs Neikšāns (ātrais šahs un ātrspēle)
* 2019. gads - Kristaps Krustkalns (ātrais šahs) / Zigurds Lanka (ātrspēle)
* 2020. gads - Matīss Mustaps (ātrais šahs un ātrspēle)
* 2021. gads - Ņikita Meškovs (ātrais šahs) / Daniels Fridmans (ātrspēle)
* 2022. gads - Zigurds Lanka (ātrais šahs un ātrspēle)
* 2023. gads - Aleksejs Širovs (ātrais šahs un ātrspēle)

Atsauces
--------

1. ↑  "Latvijas problēmisti - PSRS čempioni", laikraksts "Cīņa", 01.02.1957
2. ↑  Championship of USSR(team farming) - Riga 1956
3. ↑  Mikhail Tal vs Zigurds Pigits URS (1953)
4. ↑  11. Latvijas lauku (Sporta biedrības "VĀRPA") XI čempionāts (1985. - 1986.)
5. ↑  Zigurda Pigita piemiņas turnīrā uzvar FM Matīss Mustaps
6. ↑  Lanka Baldonē atkal pulcē respektablu dalībnieku sastāvu
7. ↑  Baldones blics un rapids piesaista šahistus no piecām valstīm
8. ↑  Matīss Mustaps uzvar divos turnīros Baldonē
9. ↑  Dunduru uzbrukums un gurķu burka. Baldones šaha čempionāts
10. ↑  Širovs kļūst par Baldones turnīru ceturto dubultuzvarētāju
11. ↑  III Baldone Rapid chess championship 2019 Latvian trainer Zigurds Pigits memorial
12. ↑  III Baldone Blitz chess championship 2019 Latvian trainer Zigurds Pigits memorial
13. ↑  IV Baldone Rapid chess championship 2020 Latvian trainer Zigurds Pigits memorial
14. ↑  IV Baldone Blitz chess championship 2020 Latvian trainer Zigurds Pigits memorial
15. ↑  V Baldone Rapid chess championship 2021 Latvian trainer Zigurds Pigits memorial
16. ↑  V Baldone Blitz chess championship 2021 Latvian trainer Zigurds Pigits memorial
17. ↑  VI Baldone Rapid chess championship 2022 Latvian trainer Zigurds Pigits memorial
18. ↑  VI Baldone Blitz chess championship 2022 Latvian trainer Zigurds Pigits memorial
19. ↑  VII Baldone Rapid chess championship 2023 Latvian trainer Zigurds Pigits memorial
20. ↑  VII Baldone Blitz chess championship 2023 Latvian trainer Zigurds Pigits memorial

Literatūra
----------

* Žuravļevs, N.; Dulbergs, I.; Kuzmičovs, G. (1980), Latvijas šahistu jaunrade, Rīga, Avots. 149.lpp.

Ārējās saites
-------------

* Zigurds Pigits. Atjaunināts: 2011. gada 20. septembrī dzīves gājuma apraksts vietnē baldone.lv
* Zigurds Pigits šahista profils vietnē chessgames.com
* Zigurds Pigits šahista profils vietnē 365chess.com
* Zigurds Pigits šahista kompozīcijas vietnē "Chess Problem Database Server"